**Vakok és Gyengénlátók Közép-Magyarországi Regionális Egyesülete
Rendkívüli hírlevél**

**Tartalom**

[1. Színház akadálymentesen, ezúttal "házon belülről"](http://freemail.hu/mail/index.fm#1.hir)
[2. Hitchcock film - Meghívó a BMK Életrevalók filmklubjába](http://freemail.hu/mail/index.fm#2.hir)
[3. Esélynap a sokszínűség jegyében](http://freemail.hu/mail/index.fm#3.hir)
[4. Generali Gyerek Sziget](http://freemail.hu/mail/index.fm#4.hir)
[5. XIII. Napfényes Fesztivál](http://freemail.hu/mail/index.fm#5.hir)
[6. jáTÉKA minikiállítás](http://freemail.hu/mail/index.fm#6.hir)
[7. Vasvári Pál Napok - Toborzó Fesztivál](http://freemail.hu/mail/index.fm#7.hir)
[8. Nyárindító vasárnap a Városmajorban az egész családnak](http://freemail.hu/mail/index.fm#8.hir)
[9. Mindegy volt, tud-e járni a fiam - interjú](http://freemail.hu/mail/index.fm#9.hir)
[10. 27. Budapesti Bach-hét](http://freemail.hu/mail/index.fm#10.hir)

**1. Színház akadálymentesen, ezúttal "házon belülről"**

Kolléganőnk, Susovich Erika május 20-án debütált színházi audionarrátorként. A Holdvilág Kamaraszínház Kulturális Egyesület jóvoltából színpadra kerülő, Ágacska című zenés mesejátékot tette a látássérült érdeklődők számára még élvezetesebbé.

Hála az Angyalföldi József Attila Művelődési Központ munkatársainak, valamint a színészek (Jeges Krisztián, Takács-Kiss Zsuzsanna, Kerekes-Katz Petra, Kroó Balázs, Petyi János) és a rendező, Koltai Judit fantasztikus nyitottságának, az előadás nem csak akadálymentes, de igazán különleges élmény is volt minden résztvevő számára, ezúton is szeretnénk megköszönni az Egyesület nevében mindnyájuknak!

A kulisszabejáráson az érdeklődőket maguk a színészek vezették körbe, úgymond ráérzékenyülve a nézőikre, így nem csak a hangjukkal, de szerepen kívüli személyiségükkel is megismerkedhettek a jelenlévők. Élénk beszélgetések alakultak ki, lévén ez nem csak a látogatók, de a házigazdák számára is új és érdekes tapasztalat volt. Kolléganőnk, Jánosi Veronika így nyilatkozott az eseményről:

"A május 20-i Ágacska című előadás nagyon jól sikerült véleményem szerint. Nagy élmény volt, hogy a színészek maguk is segítettek a színpad bejárásban, sok kelléket maguk mutattak be.

Már az előnarráció  is teljesen jó volt, minden fontos dolog elhangzott benne a műről, amit tudnunk kellett, a szerepélők is aprólékosan be lettek mutatva. A követő narrációban az volt szerintem a fantasztikus, hogy soha nem hallottam túl sok információt, mindig csak annyi hangzott el, ami nekem fontos volt és nem tudtam lekövetni. Az is jó ötlet volt, hogy valamilyen szinten a körtánc is belefoglaltatott a narrációba."
Ruzsa Viktor, a Civil Rádió munkatársa interjút is készített Judittal, Erikával és a vállalkozó szellemű nézőkkel, rögtön az előadás után, melyet a Rádió 2016. június 3-án pénteken, 13 órakor kezdődő Handicap című műsorában hallgathatnak meg a kedves érdeklődők.

Emellett egy webes magazin is interjút készített Judittal, többek között a Holdvilág Kamaraszínház akadálymentesítési koncepciójáról és jövőbeni terveiről:

VendégLÁTÓK – Érzékenyítés Holdvilág módra

Szerző: Sári Edina

A nyolcvanas évek vége felé, egy szombat délelőtti mesematinéra igyekeztem a kétéves kislányommal az akkor még Radnóti Színpadra.

Rendhagyó módon a művészbejárón keresztül mentünk be, mert a társulat, hogy előkészítse a kicsik lelkét a játékra, berendezte a kulisszák mögötti teret varázserdőnek, ahol a szereplők várták a gyerekeket egy-egy akadályversenynek is tekinthető feladatsorral az előadás előtt. A hab a tortán az a csúszda volt, amelyen a gyerekek és a gyermeklelkű felnőttek (én) landolhattak a pici színpadon át a nézőtérre.

Ez az emlék jutott eszembe, amikor a Holdvilág Kamaraszínház délelőtt tíz órakor tartandó, szokatlan előadására készültem.

A József Attila Művelődési Központban Csukás István Ágacska című mesejátékának előadása előtt egy órával már az egész társulat izgatottan várta a nézőket. De vajon jó szó ez azokra, akiknek az érkezését várták? Az előtérben ugyanis már gyülekeztek a látássérültek, akiknek Koltai Judit és csapata érzékenyítő programot szervezett.

Mit is jelent ez az egyre gyakrabban, egyre több színházban megtartott, előadás előtti, speciális program?

A látássérült „nézők” felmehetnek a megnézendő előadás díszleteivel berendezett színpadra, ahol a darab szereplőinek segítségével egyórás bemutató keretében bejárhatják a díszletet, beszélgethetnek a színészekkel, rendezővel, megtapogathatják a szereplők jelmezét – mindezt azért, hogy NÉZŐ-vé válhassanak. Így a valós térben, a valós alakok igazán helyzetbe hozzák őket, és nem indulnak akkora hendikeppel a látókhoz képest a darab élvezetében.

A fehér bottal, vezetőkutyával, kísérővel érkezők először félénken közelítettek a szintén megilletődött színészekhez, de a játék örömében hamar feloldódott a kezdeti feszélyezettség, és örömtől ragyogó arcú emberek csoportokba verődve ismerkedtek nemcsak a színpad világával, hanem egymással is. Miután minden fontos dolgot megnéztek a színpadon – igen, ők is így mondják –, a nézőtéren megkapták a tolmácskészüléküket, hogy az audionarrátor segítségével követhessék a mesejátékot.

A vendégLÁTÓK is megnyugodtak, rövid idő elteltével már semmi erőszakolt segíteni akarás nem látszott rajtuk, szinte hétköznapi vezetéssé vált a bemutató, mintha szerves részét képezné az előadásnak.

A színészeket megkérdezve, hogyan érezték magukat, milyennek ítélték a programot, azt a választ kaptam, hogy bár jó egy órája még úgy érezték, ők adnak majd a látássérülteknek egy nagyszerű élményt, meglepetten tapasztalták, hogy annyi nyitottság és szeretet sugárzott feléjük, amennyit soha nem szoktak egy előadás során „bezsebelni”.

A Holdvilág társulata a hallássérültekre is gondolt. Egy kedves, jelmezbe öltözött jeltolmács jelelte végig az eseményeket.

Ezt az érzékenyítő integrálást a színházban szinte egyfajta performansznak is érezhetjük, amit hivatalosan „akadálymentesítés”-nek hívnak. De talán emberibb, ha inkább egy ismerkedésnek, közeledés kezdetének tekintjük a fogyatékosok és egészségesek erőszakoltan elkülönített társadalmi csoportja között. Jó lenne, ha minél többen ébrednénk rá, hogy egymás értékeit felismerve és elfogadva, gyengéden közeledve egymáshoz válhatunk egyre erősebbé.  Ma megtörtént a csoda, aminek mindennapinak kéne lennie… Az integrált előadás közös élménye lehetett a sérült és az egészséges nézőknek is!

Az előadás után Koltai Juditot, a színház művészeti vezetőjét, rendezőjét és színművészét kérdezem a programról.

– Mit jelent egy színház, mint épület akadálymentesítése?

– A színházlátogatás magának az épületnek a megközelítésével, az abba való bejutással kezdődik. Az Angyalföldi József Attila Művelődési Központot – melyben színházunk is működik – alacsonypadlós busszal lehet megközelíteni, és az épület bejáratán is be lehet jönni kerekesszékkel. Az épületben tágas terek vannak, a nézőtéren is lehet mozogni, fordulni, és a büfét is igénybe lehet venni kerekesszékkel, a mosdókhoz tágas lifttel lehet lejutni. A színház fizikai megközelítése és az épületben való mozgás eddig is akadálymentesített volt, ebben mindössze az lesz a változás, hogy az eddig is kedvezményesen vásárolható jegyek ára – a támogatásnak köszönhetően – még kedvezőbb árú lesz. A Holdvilág Kamaraszínházban már régóta fogadunk az előadásainkon fogyatékkal élő nézőket, mozgásukban korlátozottakat, vagy értelmi sérülteket. Régebben például jó kapcsolatot ápoltunk a Pető Intézettel, több előadásunkat látták még az előző helyszínünkön. Az új évadban velük ismét felvesszük a kapcsolatot.

Évek óta rendszeres látogatóink között vannak (-) a zuglói Benedek Elek Iskola tanulói, ahonnan a fogyatékossággal élő gyerekek bérlettel látogatják előadásainkat.

– Mit jelent egy színdarab akadálymentesítése?

– Ami újdonságként „lépett bele” az életünkbe az az, hogy elindítottuk az előadások technikai akadálymentesítését is. Ennek során  jeltolmács és audionarrátor közvetíti az eseményeket (-)  a siketeknek és a nagyothallóknak, valamint a látássérülteknek, hogy minél teljesebb színházi élményhez jussanak. Az utóbbiakat a már említett, előadás előtti színpadi érzékenyítő program is segíti.

– Tehát gyakorlatilag bármilyen fogyatékkal élő néző részt tud venni az előadásokon?

– Igen, elsősorban az Auchan Ifjúsági Alapítványnak köszönhetően, mert ők nyújtanak támogatást a projekthez. Az Auchanról érdemes megjegyezni, hogy maga a cég is fogyatékos-barát, több hátránnyal élő munkatársat foglalkoztat, és a vásárlóegységeik is akadálymentesítettek. Ugyanakkor nagy segítséget kaptunk a KULT13 Divíziótól, hiszen a tolmácskészülékeket nekik köszönhetjük.

– Lesz valami kedvezmény ezekre az előadásokra?

– Igen, természetesen, ahogy ez már szóba is került. Bármilyen fogyatékkal élő színházlátogató és a kísérője kedvezményes jegyet vásárolhat előadásainkra!

(-) Felvettük a kapcsolatot a Siketek és Nagyothallók Országos Szövetségével és a Vakok és Gyengénlátók Közép-Magyarországi Egyesületével is. Ők biztosítják projektünkhöz a munkatársakat és hírlevelekben értesítik tagjaikat erről a lehetőségről, illetve a kapcsolódó programokról.

– Mely előadásokat lehet majd akadálymentesítve megnézni?

– Első előadásunk jeltolmáccsal és audionarrátorral a most látott ÁGACSKA, de szó van a MÁTYÁS KIRÁLY ÉS A CINKOTAI KÁNTOR, a HAMUPIPŐKE  és a SZÉLIKE KIRÁLYKISASSZONY című zenés mesejátékaink akadálymentesítéséről is.

A támogatás 2016-ra szól, de ha a terveink szerint sikerül megteremtenünk a feltételeket, fenntartjuk az akadálymentesítés lehetőségét a későbbiekben is, s a különböző hátránnyal élőknek továbbra is kedvezményesen adjuk a jegyeket és bérleteket. Szeretném még hozzáfűzni, hogy nem kipipálandó feladatnak, hanem komoly küldetésnek érzi a Holdvilág-csapat a projekt életben tartását.

Színházi egyesületünk számára fontos ez a célközönség is, ezért azzal is megerősítjük közhasznúságunkat, hogy előtérbe helyezzük a fenntartható fejlődés gondolatát – például a most, 2016-ban részükre elindított akadálymentesítéssel. Az integrált előadások pedig, ahol a nézőtéren együtt lehetnek az egészségesek a sérültekkel, sokat segítenek egymás elfogadásához. „Előttünk nincs akadály!” – így szól a szlogenünk, és teszünk is érte, hogy ne csak  szlogen maradjon…

**2. Hitchcock film - Meghívó a BMK Életrevalók filmklubjába**

2016. június 03. péntek 18.30. A férfi, aki túl sokat tudott című film vetítésére.

Programunkra kiemelten meghívjuk a fogyatékossággal élő embereket is (speciális igényüket kérjük, jelezni szíveskedjenek.).
Helyszín: Budapesti Művelődési Központ (XI. kerület, Etele út 55.)
A belépődíj: 300 Ft/fő.

A filmről:
A férfi, aki túl sokat tudott – 1934. – angol thriller, rendezte: Alfred Hitchcock, főbb szerepekben: Leslie Banks, Edna Best.

Egy angol turista házaspár, Mr. és Mrs. Lawrence (Leslie Banks és Edna Bes) kislányukkal utazgatnak Svájcban. Összebarátkoznak egy francia férfival (Pierre Fresnay), akiről nem is sejtik, hogy ügynök. A férfit közvetlenül mellettük gyilkolják meg, és a haldokló titkos üzenetet bíz rájuk, mely egy Londonba érkező külföldi diplomata tervezett megölésével kapcsolatos.
Ezzel a filmmel vette kezdetét Hitchcock angliai sikersorozata, és ez a film volt az egyik legnagyobb angol sikere is, de nagyon jól fogadták az USA-ban is.
Hitchcock 1955-ben újra feldolgozta a történetet, James Stewarttal és Doris Day-jel a főszerepben.

Információ: Oláh Sándor, telefon: 371-2760, e-mail: olah.sandor@bmknet.hu

MEGKÖZELÍTHETŐSÉG
1119 Budapest, Etele út 55/A.
GPS koordináták: N47.464206, E19.03141
Intézményünk tömegközlekedéssel megközelíthető: az M4-es metróval, 7, 103, 107, 114, 213, 214-es autóbusszal, Bikás park megállónál kell leszállni.
Minden buszjáratnak közlekedik alacsonypadlós változata is, melyet a menetrendekben aláhúzással jelölnek.

Forrás: <http://www.bmkn>
et.hu/bmk-klubok/7497-eletrevalok-bmk-filmklub

**3. Esélynap a sokszínűség jegyében**

Esélynapot szerveznek a Fejér Megyében tevékenykedő fogyatékos üggyel foglalkozó civil szervezetek Székesfehérváron, a Petőfi Parkban 2016. június 03-án, 12.00-17.00 között.

A programon résztvevő szervezeteknek lehetőségük lesz interaktív módon, játékos formában bemutatni saját tevékenységüket, szolgáltatásaikat, valamint a fogyatékossággal élő emberek mindennapjait.
A rendezvény célja a társadalmi integráció, szemléletformálás és érzékenyítés elősegítése.

A program célcsoportja a városban és vonzáskörzetében élő lakosság, a szervezők a kora délutáni órákban kifejezetten a köznevelési intézményekben tanuló gyermekeket és pedagógusokat, a délutáni órákban pedig a fogyatékossággal élő és ép lakosságot kívánják megszólítani.

A résztvevők között megtalálják majd a VGYKE Láthatár boltját is.

Helyszín: Székesfehérvár, Petőfi park (eső esetén Szabadművelődés Háza)

**4. Generali Gyerek Sziget**

2016. június 4. - 2016. június 26.

2016 júniusában is négy hétvégén át várják a látogatókat az ország egyik legnagyobb, ingyenes családi rendezvényére!
Június 4-26. között, minden szombaton és vasárnap, a Hajógyári-szigeten közel 40 helyszínen kézműves foglalkozásokkal, ugrálóvárakkal, sportprogramokkal, koncertekkel, színházi- és bábelőadásokkal, tánctanítással, kalandparkkal, cirkuszi programokkal, baba játszóházzal és még rengeteg programmal várja látogatóit a Generali Gyerek Sziget

Forrás:
<http://port.hu/pls/fe/festival.festival_page?i_festival_id=18058>

**5. XIII. Napfényes Fesztivál**

Dürer Rendezvényházban 2016. június 5.
Nyerje meg belépőjegyét a fesztiválra! Töltse ki játékos fesztiváltotónkat.
<http://www.napfenyesfesztival.hu/nyerje-meg-belepojegyet>
A rendezvény alapkoncepciója az új környezetben is változatlan marad: érdekes előadások, sztárfellépők produkciói és gazdag szabadtéri programkínálat vár kicsiket és nagyokat egyaránt az egész napos családi eseményre!

ELŐADÁSOK
Müller Péter  ·  Laár András
Paksi Zoltán  ·  Váradi Tibor
SZTÁRVENDÉGEK, KONCERTEK
Tóth Vera  ·  Malek Andrea  ·  Fool Moon Makám  ·  Kövi Szabolcs

JEGYÁRAK

* teljes árú 2500 Ft
* diákoknak és nyugdíjasoknak 1500 Ft
* gyermekeknek 7–14 éves korig 500 Ft
* családi 5000 Ft (2 felnőtt és 14 év alatti gyermekeik)
* 7 éves korig, valamint 72 év felett ingyenes

Forrás:
<http://www.napfenyesfesztival.hu/programok/reszletes-program>

**6. jáTÉKA minikiállítás**

A legsikeresebb játékok

Megnyitó: május 29. megtekinthető október 11-ig.
A három tárolóban 15 játék látható – azok, amelyek klubjaink 5 éves működése alatt a legsikeresebbek voltak.
A játékok a Családi Társasjáték Klubban és a Ki nevet a végén Társasjáték Körben kipróbálhatók, megtanulhatók.

Helyszín: Angyalföldi Gyermek- és Ifjúsági Ház
1138 Budapest, Dagály u. 15/a
A kiállítás ingyenesen megtekinthető.
További infó: [www.homoludens.hu](http://www.homoludens.hu), info@homoludens.hu

Forrás:
<http://port.hu/pls/w/event.event_page?i_event_id=3057702&i_event_area_id=24&i_city_id=-1&i_county_id=-1>

**7. Vasvári Pál Napok - Toborzó Fesztivál**

A hagyományokhoz hűen ismét megrendezi a XVIII. kerületi önkormányzat és a Vasvári Pál Polgári Egyesület a Vasvári Pál Napok Toborzó Fesztivált.
A Pestszentimrei Sportkastély mögötti terület (rossz idő esetén a Sportkastély) ad otthont 2016. június 3-4-én a Vasvári Pál Napok Toborzó Fesztiválnak. A programsorozaton többek között ünnepi megemlékezéssel, 1848-as huszártáborral, kézműves sátorral, kovácsműhellyel, főzőversennyel, előadásokkal, néptánc műsorokkal, koncertekkel és különböző kiállításokkal várják az érdeklődőket.

A fesztiválon természetesen a Magyar Honvédség is képviselteti magát. A katonák toborzó sátra június 4-én egész nap nyitva áll, a kísérőprogramok részeként pedig fellép a Budapest Helyőrségi Zenekar, de alaki bemutatót is láthatnak a látogatók.

Forrás:
<http://www.honvedelem.hu/cikk/57350_vasvari_pal_napok_toborzo_fesztival>

**8. Nyárindító vasárnap a Városmajorban az egész családnak**

Június 12-én, egész napos nyárindító rendezvénnyel, gyerekszínházzal és Kiscsillag koncerttel nyitja meg kapuit a Városmajori Szabadtéri Színpad.
A három hónapon át tartó, zenés és prózai színházi előadásokból, komoly-, könnyű-, és világzenei koncertekből, valamint gyerekszínházi matinéelőadásokból álló rendkívül színes programsorozatát ehhez méltóan egy minden korosztályt megmozgató, fergeteges vasárnappal indítják útjára.
A Városmajori Szabadtéri Színpad Nyárindító vasárnapján a legkisebbektől az idősebbekig várják az érdeklődőket, akik a reggel 10 órától kezdődő egész napos családi programoktól és gyerekszínházi matinétől az esti Kiscsillag koncert végéig ízelítőt kaphatnak a színpad elkövetkezendő három hónapon át tartó színes programkínálatából. A szórakozás mellett nyereményjátékok, akciók és ajándékok sokasága csábítja arra a résztvevőket, hogy a nyári fülledtségben is visszatérő vendégei legyenek a Városmajor hűs fái alatt meghúzódó színpad pezsgő életének.

szabadtér

Az egész napos családi program keretében izgalmas ügyességi játékok, interaktív foglalkozások, tudományos játékpark, vidám zenés talpalávaló, ugrálóvár, körhinta, vattacukor, arcfestés, lufik, bohóc és más elmaradhatatlan vásári mulatságok gondoskodnak az önfeledt szórakozásról.
10.30-tól a Brass in the Five Mese a rézhegyen túlról című fergeteges zenés mesejátéka ízelítőt is ad mindabból, amiért érdemes lesz visszalátogatni a városmajori matinésorozat vasárnap délelőtti előadásaira.
19.00 órától a Kiscsillag zenekar és vendégeinek Menetszél című akusztikus koncertje nyitja meg a színes nyári koncertsorozatot. A Menetszél a Kiscsillag egyik emblematikus dala, a 11 éves zenekar első szerzeményeinek egyike. A Menetszél-koncerten a zenekar megidéz részleteket a készülő új lemezből is, de azért főként az elmúlt 11 év és az ezen idő alatt elkészült 4 album dalai lesznek terítéken.

Forrás:
<http://antropos.hu/nyarindito-vasarnap-a-varosmajorban-az-egesz-csaladnak/>

**9. Mindegy volt, tud-e járni a fiam - interjú**

Milyen egy mozgássérült gyereket nevelni? Hogy lehet megoldani a bölcsődét, az iskolát, önállóságra szoktatni a kerekesszékben ülő gyereket? Fenyvesi Zoltán (23) a mozgássérült bérgyilkosokról szóló Tiszta szívvel című film egyik főszereplője, születésétől gerincsérült. A filmszerep mellett főiskolára jár, sportol, részt vett a New York Maratonon. Anyukája, Schwarcz Mária egyedül nevelte fel, aki rendíthetetlenül hitt a fiában. Máriával beszélgettem, néha Zoli is közbeszólt. Az SOS Gyermekfalvak  Gyereksorsok blogjának  interjúja.
Galéria: "Nekem mindegy volt, tud-e járni a fiam, ő az én tökéletes gyerekem" (12 kép)
Tudtad előre, hogy Zoli mozgássérült lesz?
Mária: Nem. Farfekvéses volt, szülés előtt egy héttel befektettek a kórházba, várták, hogy megforduljon. De nem tudott, mert nagyon nagy baba volt, 4 kiló 27 deka, én meg vékony vagyok. Megvárták, hogy elinduljon kifele, és megcsászároztak, de a kiemelésnél megsértették a gerincét. Inkubátorba tették, de nem fért bele. Ahogy teltek a napok, a lábai elsorvadtak. Úgy adták ki a kórházból, hogy egy kicsit kell tornáztatni, nem lesz semmi baj, de akkor a lábai már nem mozogtak. Nem adtak diagnózist. Vittem vizsgálatokra, azt mondták, örüljek, ha a plafont fogja nézni, mert nem ad semmiféle reakciót. Elvittem gyógyúszásra, babaúszásra, energiaátadásokra, a Korai Fejlesztőbe Czeizel Barbarához és dr. Gallai Máriához. Ott vizsgálták ki, és ott mondták meg, hogy mi történt.
Akkor mennyi idős volt Zoli?
Mária: Másfél éves. Addig senki nem adta diagnózisba, hogy nem fog járni. De a mai napig annyi a diagnózisa, hogy nyitott gerinces tünetei vannak.
Úgy érzed, a felelősséget próbálták elkerülni, azért nem mondtak semmit?
Mária: Igen. Próbáltuk a kórházat perelni, de a jegyzőkönyvet se akarták kiadni.
Mit éreztél, mikor egyértelműen kimondták, hogy nem fog járni?
Mária: Láttuk, hogy a lábait nem tudja mozgatni. Nekem mindegy volt, tud-e járni, ő az én tökéletes gyerekem, és mondtam, hogy ettől függetlenül mindent fog csinálni. Hordtam mindenhova, és szerencsére elég mozgékony volt, tőlem is azt látta, hogy aktívak vagyunk. Jártunk gyerekmegőrzőbe, hogy ne féljen a többi gyerektől, hogy megszokja, milyen, ha ott vannak a gyerekek és beszólnak neki. Jól vette.
Galéria: "Nekem mindegy volt, tud-e járni a fiam, ő az én tökéletes gyerekem" (12 kép)Fotó: Rostás Bianka / Dívány
Zoli: Jó volt, hogy ezeken átestem, és nem egy buborékban babusgattak. Azért én voltam anya kicsi fia, mint egyetlen gyerek, de jók voltak a gyerekmegőrzők és játszóterek, ahol ezt megtapasztaltam. Előfordult, hogy csúfoltak, de inkább játszottak velem a gyerekek. Azért a gyerekek hamar túllendülnek a problémákon.
Mária: Jártunk a Normafára szánkózni, ott mindenki megnézett, hogy miért húzom felfelé is a gyereket, miért nem sétál.
Ilyenkor elmondtad?
Mária: Ha úgy alakult, elmondtam, hogy nem tud járni, nem mozognak a lábai. Olyankor segítettek húzni a szánkót. Zolival is megbeszéltük, hogy ha kérdezik, akkor mondd el, legyél kedves, barátságos. Mikor elmondtuk, hogy nem mozognak a lábai, ezt sokszor úgy értelmezték, hogy fáj a lába, holott nem fáj, nem érez semmit. Akárhova megyünk, mindig megkérdezik: megkérdezhetjük, mi történt? Persze, bármikor szívesen válaszolunk. Ez nem tolakodó, az ember eredendően is kíváncsi.
Egyedül nevelted fel Zolit?
Mária: A férjemet is megviselte, hogy a gyerek más, mint a többi gyerek. De nem miatta mentünk szét, hanem a kapcsolatunk nem bírta az együtt töltött időket. Mikor kiderült, hogy Zoli nem fog tudni járni, akkor mondta, hogy ez neki nem megy.
Nem is tartottatok kapcsolatot?
Mária: Nem. De ha nem lenne gyerek, akkor is tönkrement volna a kapcsolatunk.
De vannak elvált apák, akik látogatják a gyereket.
Zoli: Eleinte a nagymamámnál párszor találkoztam apámmal ovis koromban, karácsonykor, de aztán ez elmaradt. Én próbálkoztam a későbbiekben felvenni a kapcsolatot kamaszkoromban vele, de ő nem akarta.
Haragszol rá?
Zoli: Akkor haragudtam, most, 23 évesen ezt elengedtem. Én ezzel nem tudok mit kezdeni, ez az ő döntése volt, nincs bennem harag.
Galéria: "Nekem mindegy volt, tud-e járni a fiam, ő az én tökéletes gyerekem" (12 kép)Fotó: Rostás Bianka / Dívány
A szülészorvosok iránt sem, akik miatt lebénultál?
Zoli: Nem tudok ellene mit tenni, ez olyan dolog, amivel meg kellett tanulnom együtt élni. Haragudhatnék, csinálhatnák halállistát, hogy kiket akarok tönkretenni, de ez felesleges, előre kell menni, azt nézni, hogy tudok továbbhaladni.
Sose érezted azt, amit a Tiszta szívvel Zolija mond, akit te alakítasz, hogy kicsit legyen már más nyomorék?
Zoli: Voltak lázadozásaim, kellett ezzel küzdenem. Volt, hogy úgy mentem haza, hogy nem lesz belőlem semmi, mindenhol csak az akadályok meg a lépcsők meg a segítségre szorulás, miért, miért, miért. De anya mindig felrázott, hogy ezt meg lehet oldani. Ő rángatott előre. Anya lökésére kerültem be a kerekesszékes tánccsoportba, és az nagy motivációt adott.
Mária: Zoli ellett volna a számítógéppel.
Zoli: Megvolt bennem a kíváncsiság, de az elinduláshoz kellett a lökés. Aztán jöttek a további sportok, amiket kipróbáltam: tenisz, vitorlázás, paintball, quadozás, síelés…
Volt segítséged a gyereknevelésben?
Mária: Nem. Az apai nagymamával voltunk jó kapcsolatban, ő támogatott. Amíg apukám élt, ő segített mindenben az elején. Mikor Zoltán megszületett, egy hétig nálunk lakott, hétvégén hazament, de aztán sajnos infarktusban fiatalon meghalt.
A lakásotok akadálymentes volt?
Mária: Kezdetben még nem annyira közlekedett Zoli, és elég tágas volt a lakás. Később elköltöztünk, egy olyan házba, ahol a bejáratnál abszolút nincs lépcső és két lift is van.
Zoli: Amikor költöztünk, olyan lakást nézett anya, hogy be tudjak jutni, tudjam hívni a liftet és el tudjam látni magam egyedül. Szerencsére a lakást nem kellett nagyon átalakítani, a konyhába meg a fürdőszobába nehezebb a bejutás, mert keskenyek az ajtók.
El tudod képzelni, hogy egyedül laksz?
Zoli: Később igen, de egyelőre jó az elkényeztetett élet, hogy nem kell mosni meg főzni, az egész napos rohangálás után haza tudok menni vacsorázni anyához.
Mikor kezdte a közösséget Zoli?
Mária: Bölcsődében, napi négy órában. A Korai Fejlesztőben mondták, hogy a gyereket felpezsdíti az integrálás, és így integrált bölcsődébe járt, mert az épekkel való kommunikáció sokkal előrébb viszi.
Galéria: "Nekem mindegy volt, tud-e járni a fiam, ő az én tökéletes gyerekem" (12 kép)Fotó: Rostás Bianka / Dívány
Hogy működött ez a bölcsiben?
Mária: Bevitték a homokozóba, bevitték a játszószobába, asztalhoz ültették.
Cipelték a dadusok?
Mária: Nem emlékszem, talán babakocsiban ide-oda tolták. Ez egy kislétszámú bölcsi volt, nagyon kedvesek voltak.
Hova járt iskolába?
Mária: A XI. kerületbe járt egy 12 osztályos iskolába. Nagyon aranyos igazgatónő volt, nagy szerencsénk volt, mikor felvették. Nagyon jól álltak hozzá, kis létszámú volt az osztály, egész más volt, mint egy harmincfős csapatban lenni. Csodálatos tanítókat találtunk az alsó tagozaton, itt mentünk végig az érettségiig.
Akadálymentes iskola volt?
Mária: Nem, egy hatalmas emeletes iskola, sok lépcsővel. Eleinte keveset vándoroltak a termek között, később kellett lépcsőzni.
Miért integráló iskolát választottál Zolinak?
Mária: A mozgássérültek iskolája bentlakásos volt akkor, csak hétvégére vihettem volna haza a gyereket. Ez nekem elképzelhetetlen volt, hogy nem látom egész héten. Kiharcoltam, hogy ne kelljen oda járnia.
Ki cipelt fel téged a lépcsőkön?
Zoli: Eleinte anya, később az osztálytársak vagy a tanár.
Ez milyen volt neked?
Zoli: Természetes volt, meg kellett szervezni, meg kellett beszélni, de együtt tudtunk működni. Néha fura volt valakit szerezni, megkérni. De senki nem volt rákényszerítve, hogy vigyen fel engem.
Te voltál az első ilyen diák az iskolában?
Zoli: Előttem volt egy kerekesszékes diák, utánam is volt egy-két diák, de csak egy-két évet maradtak.
Ha valamilyen gyerekprogramot vagy kirándulást szervezett az iskola, akkor mi történt Zolival?
Mária: Akkor mentem én is, segítettem. Ha mentünk erdei kirándulásokra, én toltam, de segítettek az osztálytársak, szülők is. Ha mosdóba kellett menni, mentem Zolival és elintéztük.
Ezek miatt több szervezésre lehetett szükség.
Mária: Igen, de megérte, így ő is ott lehetett a kirándulásokon, a múzeumokban, minden rendezvényen.
Galéria: "Nekem mindegy volt, tud-e járni a fiam, ő az én tökéletes gyerekem" (12 kép)Fotó: Rostás Bianka / Dívány
Az iskola után te vártad és hazavitted?
Mária: Igen. Nagyon messze volt az iskola, Csepelről jártunk be.
Tizennyolc éves korában is?
Mária: Igen.
Egy 18 évesnek már ciki a szülő…
Zoli: Ha így néz ki az anyukád, akkor nem tagadod le… (nevet). De mivel 12 éven át odajártam, ugyanazokkal a srácokkal nőttem fel, akik minden évben találkoztak anyával. Olyan volt, mintha ő lenne a segédtanár, aki ott van a kirándulásokon. Ha a kiránduláson valaki rosszul lett, mi vittük kórházba, igyekeztünk segíteni, amiben csak tudtunk. Mindenki megszokta, hogy ott van anya.
Kaptál csúfolást, bántást az állapotod miatt a gyerekektől?
Zoli: Előfordult, de túlléptünk rajta. Ez minden gyerekkel előfordul, függetlenül attól, hogy mozgássérült vagy sem.
Most hova jársz?
Zoli: Az Örs vezér térre a Kommunikációs Főiskolára (Budapesti Metropolitan Egyetem). Utolsó éves vagyok.
Az Örs vezér tér csupa aluljáró…
Zoli: Busszal megyek, alacsony padlós járatokkal meg tudom oldani, de így másfél óra az út, metróval húsz perc lenne. Ki kell találnom, el kell indulnom előbb, mert lerobbanhat a busz, több szervezés kell, de odaérek.
A főiskola akadálymentes?
Zoli: Igen, van lift. Néha bedöglik, de akkor segítenek.
Hogy veszel részt a spontán programokon, mikor a fiatalok óra után beülnek egy pincehelyiségbe?
Zoli: Akkor nem pincehelyiségbe ülünk be, hanem az utcaszinten egy kocsmába. A barátaimmal úgy nézünk ki helyeket, ahol meg tudjuk oldani, de ha meg pincehelyiségben van a buli, akkor hárman megfognak és levisznek. Nem csinálnak ebből problémát, mindig azt mondják, “megoldjuk, hogy Zoli is lejöjjön”.
Mi leszel, ha nagy leszel?
Zoli: Reklámügynökségnél szeretnék elhelyezkedni, mindig érdekeltek a kreatív feladatok.
Mária: Ez nagy meglepetés volt nekem, mert régen én is a reklámszakmában dolgoztam. Nem gondoltam, hogy Zoli is ugyanerre készül.
Sose lázadtál anyukád ellen?
Zoli: De. Volt olyan, hogy jaj, anya, hagyjál már, úgyse fogok előre jutni, úgyse fog ez vagy az sikerülni. Én is voltam tinédzser.
Már vége?
Igen. Az utóbbi három-négy évben arra fókuszálok, hogy menjek előre, amihez kellett, hogy anya kitartson mellettem.
Galéria: "Nekem mindegy volt, tud-e járni a fiam, ő az én tökéletes gyerekem" (12 kép)Fotó: Rostás Bianka / Dívány
Hogy nézett ki, mikor lázadtál?
Mária: Nem akart tanulni, azt mondta, felesleges, belőle úgysem lesz semmi. Akkor próbáltam felvenni mozgássérültekkel a kapcsolatot, hogy lássa, attól még minden lehet belőle, számos pozícióban boldogulhat valaki kerekesszékkel, lehet diplomája, sportolhat, lehet ügyvéd, vállalatvezető. Igenis tanulni kell, legyen meg a végzettsége, és rendben lesz. Eljártunk táncolni a mozgássérültekkel, látta, hogy mindenhova eljutnak, lehet utazni külföldre, hogy ott a lehetőség.
És te belül is hittél benne?
Mária: Igen. A kilencvenes években még mindenki be akarta zárni a gyereket a négy fal közé, és én ez ellen lázadtam. Láttam, hogy nagyon jó képességű, okos, ügyes, mozgékony fiú, bármi lehet belőle, a székkel bárhova el tud jutni, ha más nem, irodában dolgozhat, bármilyen magas pozícióban megállja a helyét. Tud közlekedni, be tud ülni az autóba, ha nyelvet tanul, akkor előtte a világ.
A többi szülő is ilyen tudatos, akinek sérült gyereke van?
Mária: Voltak konfliktusaim ebből. Én nagyon önállónak neveltem a gyereket, hogy mindent meg tudjon csinálni.
Zoli: Ha ettünk valahol, én fizettem ki a számlát, hogy tudjam kezelni a pénzt.
Mária: Ha boltban voltunk, mondtam, hogy vegyen két szem hagymát, árazza be, fizesse ki. Ami kell egy élethez, azt meg tudja oldani, fel tudja adni a csekket. Ott állok mögötte, ha elakad, de meg tudja csinálni. De kaptam én ezért, hogy lusta szülő vagyok.
Abban reménykedtetek, hogy meg fog tanulni járni?
Mária: Ezzel én nem is foglalkoztam, ha megtörténik, jó, ha nem, nem. Ez nem volt téma. A család viszont erőltette volna a műtétet.
Létezik olyan műtét, ami segít a gerincsérülésen?
Mária: Léteznek csontvelő- és egyéb horrorműtétek, amiket külföldön csinálnak, de még senki nem állt fel ettől. Úgy döntöttünk a gyerekkel, hogy addig nem kaszaboljuk össze, amíg nincs egy ember, aki ettől járna. Nem foglalkoztunk ezzel. Mondtam neki, hogy attól még, hogy nem tud járni, ezer dolgot meg tud csinálni. Sok járónak van sok más betegsége meg baja, attól még lehetnek problémái, ami nem látszik.
Te a jövőre nézve teljesen nyugodt vagy? Boldogulni fog Zoli?
Igen. Az volt a cél, hogy önálló legyen, ne legyen kis teszetosza, akit kihasználnak. Ez sikerült is. Nagyon örülök neki, hogy megtalálta a szakmát, amit szeretne. Csodálatos, hogy részt vehetett egy ilyen filmben, hogy versenyszerűen sportol. Mikor a New York Maratonon indult, alig vártam, hogy jelentkezzen. Mikor beért a célba, hallottam, hogy alig kap levegőt, de felhívott, csodálatos volt. Végig szurkoltam neki. Azt szerettem volna, hogy sikeres legyen a sportban, de álmaimban sem gondoltam, hogy filmben játszik főszerepet és ilyen ügyes benne.
Galéria: "Nekem mindegy volt, tud-e járni a fiam, ő az én tökéletes gyerekem" (12 kép)Fotó: Rostás Bianka / Dívány
Amikor elcsüggedt, hogy öntöttél bele lelket?
Mária: Az anya dolga, hogy inspirálja a gyereket, hogy amit eltervezett, sikerülni fog. Jó képességű, okos, ügyes, mozgékony fiatal, előtte a világ, és úgy gondoltam, hogy minden megoldható.
Te tudtál dolgozni mellette?
Mária: Az lehetetlen volt. Mikor óvodás lett, megpróbáltam visszamenni dolgozni, de nem lehetett megoldani, hogy mindent otthagyjak és négyre rohanjak az oviba, vigyem gyógytornára, uszodába, foglalkozásokra, akupunktúrás kezelésre.
Most se dolgozol?
Mária: Nem.
Ha Zoli kirepül, mi a terved?
Mária: Akkor próbálok munkát találni, de elég nehéz lesz visszamenni most már. Az én koromban egy nőt már nem igazán akarnak arra felvenni arra, amit tanultam. Elég sok elutasítást kaptam az utóbbi időben.
Társad se volt?
Mária: Az szerencsére volt, de véget ért a kapcsolat.
Eddig a nehézségekről beszélgettünk. Mi volt a legszebb a gyereknevelésben?
Mária: Mindenkinek a saját gyereke a legszebb, legokosabb, nekem is az enyém. Gyönyörű szőke kisfiú volt, mindenki imádta, el voltak ájulva, hogy ez a szép kisfiú nem tud járni. Én úgy gondoltam, minden szép lesz, és nem akadály, hogy nem képes járni. Nehézség, persze, nehezebb a közértben levenni valamit a polcról, de meg lehet oldani. Értek kellemetlenségek is, de a rossz dolgokat gyorsan töröljük, felesleges azokon sokáig keseregni, csakis a jó az érdekes, hogy mennyi minden sikerül.

Forrás:
<http://divany.hu/kolyok/2016/05/26/mindegy_volt_tud-e_jarni_a_fiam_-_interju/>

**10. 27. Budapesti Bach-hét**

Deák Téri Evangélikus Templom 2016. június 6-12.

Az alkalmak minden nap 19 órakor kezdődnek a templomunkban, melyek ingyenesen látogathatóak.

Június 6. Orgonaest
Június 7. Zenekari est - csembalóversenyek és kantáták
Június 8. Kamaraest
Június 9. Kamaraest
Június 10. Orgonaest
Június 11. Csellóest
Június 12. Kantátaest

Részletes program

2016. június 6. hétfő 19 óra

Orgonaest

A. Vivaldi – J. S. Bach: d-moll concerto BWV 596

Vater unser im Himmelreich BWV 682

G-dúr duett BWV 804

d-moll tokkáta 538/I

G-dúr prelúdium és fúga BWV 541

e-moll duett BWV 802

Jesus Christus, unser Heiland, der von uns den Zorn Gottes wandt BWV 688

C-dúr tokkáta, adagio és fúga BWV 564

Előadja: Wittmann-Pintér Anna — orgona

2016. június 7. kedd 19 óra

Zenekari est – csembalóversenyek és kantáták

g-moll csembalóverseny, BWV 1058

Widerstehe doch der Sünde, BWV 54

D-dúr csembalóverseny, BWV 1054

Vergnügte Ruh, beliebte Seelenlust, BWV 170

Előadják:

Németh Judit — ének

Dobozy Borbála — csembaló

Budapesti Vonósok Kamarazenekar

Vezényel: Kamp Salamon

2016. június 8, szerda 19 óra

Kamaraest

Jesus schläft, was soll ich hoffen

Ária a 81. kantátából

Lobe den Herren

Ária a 137. kantátából

G-dúr szonáta furulyára és basso continuóra BWV 1035

Gott hat alles wohl gemacht

Ária a 35. kantátából

F-dúr triószonáta

A C-dúr orgonaszonáta átirata BWV 529

Leget euch dem Heiland unter

Ária a 182. kantátából

Wer Sünde tut, der ist vom Teufel

Ária az 54. kantátából

Előadják:

Ensemble Cantilene

Alexander Schneider alt

Anneke Boeke furulya

Eredics Salamon furulya

Tóth Mónika hegedü

Baranyay Piroska cselló

Dinyés Soma csembaló/orgona

2016. június 9, csütörtök 19 óra

Kamaraest

E-dúr szonáta fuvolára és basso continuóra BWV 1035

C-dúr szonáta fuvolára és basso continuóra BWV 1033

h-moll szonáta fuvolára és csembalóra BWV 1030

a-moll partita fuvolára BWV 1013

a-moll preludium és fuga csembalóra BWV 894

e-moll szonáta fuvolára és basso continuóra BWV 1034

Előadják:

Pálhegyi Máté — fuvola

Kántor Balázs — hegedű

Elek Szilvia — csembaló

2016. június 10, péntek 19 óra

Orgonaest

G-dúr prelúdium és fúga BWV 550

Allein Gott in der Höh sei Ehr

Bicinium és korál BWV 711 és 715

c-moll fúga BWV 575

Wie schön leuchtet der Morgenstern BWV 739

a-moll prelúdium és fúga BWV 551

J. E. von Sachsen-Weimar – J. S. Bach: G-dúr concerto BWV 592

c-moll triószonáta BWV 526

D-dúr prelúdium és fúga BWV 532

Előadja:

Szabó Balázs

2016. június 11, szombat 19 óra

Csellóest

a-moll partita BWV 1013

E-dúr partita BWV 1006

D-dúr szvit BWV 1012

Előadja:

Rohmann Ditta — gordonka

016. június 12, vasárnap 19 óra

Kantátaest

Liebster Immanuel, Herzog der Frommen, BWV 123

Meinen Jesum lass ich nicht, BWV 124

Előadják:

Bodrogi Éva — szoprán

Németh Judit — alt

Megyesi Zoltán — tenor

Jekl László — basszus

Mekis Péter — orgona

Lutheránia Énekkar

Weiner-Szász Kamaraszimfonikusok
Vezényel: Kamp Salamon

A Bach-hét művészeti vezetője:

Dr. Kamp Salamon országos egyházzenei igazgató

A Bach-hét rendezője a
Pesti Evangélikus Egyház Deák téri Egyházközség (1052 Budapest, Deák Ferenc tér 4. Telefon: 483-2150)
és a Magyar Bach Társaság.

A belépés díjtalan, adományokat köszönettel elfogadunk.

Templomunk hagyománya szerint a zeneszámok között rövid igehirdetés hangzik el.

A hangversenyek helyszíne a templom udvari bejáratán keresztül kerekesszékkel is megközelíthető.

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:
Cím: 1146 Budapest, Hermina út 57. földszint
Telefon: 06-1/384-5541
Fax: 06-1/422-0439
E-mail: ugyfel@vgyke.com
Félfogadás:
Hétfő: 08:00-16:00,
Kedd: 08:00-16:00
Szerda: 08:00-18:00,
Csütörtök: 08:00-17:00.
Péntek 08:00-13.00

A VGYKE weboldalának címe: <http://www.vgyke.com/>
A VGYKE megtalálható a Facebookon is az alábbi linkre kattintva: <http://www.facebook.com/vgyke>
A listára az alábbi címre küldhet levelet: listaadmin@vgyke.com
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: hirlevel-request@vgyke.com
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.